ΓΡΑΠΤΗ ΕΡΩΤΗΣΗ E-0891/98 υποβολή: Daniela Raschhofer (NI) προς την Επιτροπή (26 Μαρτίου 1998)

Θέμα: Πιστοποίηση της ωριμότητας για το Ευρώ

Την Τετάρτη 25 Φεβρουαρίου 1998, παρουσιάστηκε στη Βόννη μία μελέτη της « Ένωσης για την Ευρωπαϊκή Νομισματική Ένωση». Η μελέτη αυτή πιστοποιεί για 14 χώρες την ωριμότητα για το Ευρώ.

1. Ποιός είναι ο φορέας αυτής της Ένωσης για την Ευρωπαϊκή Νομισματική Ένωση;

2. Ποίοι ευρωπαίοι οικονομολόγοι και ποιά όργανα συνεργάστηκαν για την εκπόνηση της μελέτης;

3. Πώς πραγματοποιήθηκε η επιλογή των ανωτέρω;

4. Ανέθεσε η Επιτροπή δικές της μελέτες γι' αυτό το θέμα, εάν ναι, ποιές και σε ποιόν;

5. Σε ποιό ύψος ανέρχεται η οικονομική υποστήριξη την οποία κατέβαλε η Επιτροπή γι' αυτή την μελέτη ή σε αυτήν την Ένωση;

6. Υιοθετεί η Επιτροπή την θέση της μελέτης πλήρως ως προς το περιεχόμενο;

7. Τα χρησιμοποιούμενα δεδομένα προέρχονται από εθνικές πηγές ή χρησιμοποιήθηκαν και άλλες πηγές όπως π.χ. της Eurostat;

8. Πώς εννοούν οι εκπονήσαντες τις μελέτες τους όρους «κριτήρια οικονομικής πολιτικής» και «μακροπρόθεσμη εκπλήρωση των κριτηρίων σύγκλισης»;

9. Πώς τεκμηριώνει η μελέτη τη δήλωση όσον αφορά τη δημοκρατική νομιμοποίηση της Ευρωπαϊκής Κεντρικής Τράπεζας;

Απάντηση του κ. de Silguy εξ ονόματος της Επιτροπής (20 Απριλίου 1998)

Η μελέτη στην οποία αναφέρεται το Αξιότιμο Μέλος φαίνεται να είναι η λεγόμενη «sustainability report» που δημοσιεύθηκε το Φεβρουάριο του 1998 από την Ένωση για τη Νομισματική Ένωση στην Ευρώπη (AMUE). Η έκθεση μπορεί να ζητηθεί από την ΑΜUE, 26 rue de la Pιpiniere, 75008 Paris, Γαλλία, τηλ.: (33) 1 44 70 60 30, φαξ: (33) 1 45 22 33 77. Αντίγραφο του προλόγου, των περιεχομένων και της περίληψης της έκθεσης θα αποσταλεί απευθείας στο Αξιότιμο Μέλος και στη γραμματεία του Κοινοβουλίου.

Η AMUE ιδρύθηκε το 1987 από ευρωπαίους βιομηχάνους. Είναι ένας πλήρως ανεξάρτητος φορέας που συνεργάζεται με τις δημόσιες αρχές και ασκεί δραστηριότητες στα 15 κράτη μέλη. Περισσότερες πληροφορίες διατίθενται απευθείας από την AMUE.

Τα ονόματα των οικονομολόγων που συμμετείχαν στην ομάδα εργασίας και στη σύνταξη της έκθεσης αναφέρονται σε παράρτημα της εν λόγω έκθεσης. Όσον αφορά την επιλογή τους, το Αξιότιμο Μέλος μπορεί να απευθυνθεί στην AMUE.

Στις 25 Μαρτίου 1998, η Επιτροπή δημοσίευσε την έκθεση ((COM(1998) 1999 τελικό )) που απαιτείται βάσει του άρθρου 109Ι (την «έκθεση σύγκλισης»), στην οποία εκτιμάται η πρόοδος που έχει επιτευχθεί από τα κράτη μέλη όσον αφορά την εκπλήρωση των υποχρεώσεών τους σχετικά με την επίτευξη της οικονομικής και νομισματικής ένωσης. Στην έκθεση εξετάζεται η επίτευξη ενός υψηλού βαθμού σταθερής σύγκλισης όπως αναφέρεται στο άρθρο 109Ι.

Η Επιτροπή υποστήριξε την AMUE με επιχορήγηση ύψους 500.000 ECU το 1997 στο πλαίσιο του ενημερωτικού προγράμματος της Επιτροπής για την Οικονομική και Νομισματική Ένωση (ΟΝΕ). Η Επιτροπή δεν χορήγησε χρηματοδοτική υποστήριξη στην έκθεση της AMUE ή σε οποιαδήποτε άλλη μεμονωμένη μελέτη.

Η AMUE είναι ένας εντελώς ανεξάρτητος οργανισμός. Συνεπώς, η Επιτροπή δεν είναι υπεύθυνη ούτε δεσμεύεται κατά οποιονδήποτε τρόπο από τα συμπεράσματα της έκθεσης αυτής. Οι απόψεις της Επιτροπής σχετικά με το βαθμό σταθερής σύγκλισης κατά την έννοια του άρθρου 109Ι της συνθήκης ΕΚ παρατίθενται στην έκθεση σύγκλισης.

Όσον αφορά τις πηγές των στοιχείων που χρησιμοποιήθηκαν στην έκθεση της AMUE, τους ορισμούς της σταθερής σύγκλισης και των δημοσιονομικών κριτηρίων που χρησιμοποιούνται και τη θέση της έκθεσης σχετικά με τη δημοκρατική νομιμοποίηση της Ευρωπαϊκής Κεντρικής Τράπεζας, το Αξιότιμο Μέλος παραπέμπεται στο κείμενο της ίδιας της έκθεσης.